Ifjúság (Az elsüllyedt Atlantiszt...)
Az elsüllyedt Atlantiszt keresem, 
Mely álmaimban harangoz nekem.

A régi várost és a régi dalt, 
Mely ifju daccal búgott és rivallt.

A régi fényt, mely a lelkűnkben volt, 
S mindent aranyba és ezüstbe vont.

Miénk volt akkor a kerek világ, 
Utópiák és Óperenciák.

Vitorláinkat a jövő szele 
Ragadta vígan a holnap fele.

Szép volt a bánat, és jó volt a harc, 
De hol vagy már, és vélem mit akarsz?

Hisz ködbe vesztek arcok és tusák, 
Ó, elsüllyedt Atlantisz, ifjuság?
Versek